SA gee R350 m. vir Kuba; ooreenkoms erg gekritiseerMinister Rob Davies en Carlos Fernandez de Cossio, Kuba se ambassadeur in Suid-Afrika, tydens die ondertekening van die ooreenkoms. Foto: GCIS Rob Davies, minister van handel en nywerheid, het gesê president Jacob Zuma het die aanbod in Desember 2010 tydens ŉ staatsbesoek aan Kuba gemaak. Die ooreenkoms is oorspronklik in Februarie 2012 onderteken maar die implementering daarvan is uitgestel en wysigings is aan die ooreenkoms aangebring. Die geld sal onder meer gebruik word vir landbouontwikkeling en die heropbou van infrastruktuur. “Daar word voorsien dat die pakket bilaterale handelsbetrekkinge tussen Suid-Afrika en Kuba sal stimuleer,” het Davies gesê. Die ooreenkoms sluit onder meer ŉ toelaag van R40 miljoen in om saad van Suid-Afrika af en elders in die wêreld te koop, ŉ toelaag van R100 miljoen om goedere van Suid-Afrika af te koop en ŉ kredietlimiet van R210 miljoen. Die DA het intussen die ooreenkoms gekritiseer. “Hierdie geskenk van R350 miljoen aan Kuba is ŉ misbruik van openbare fondse,” het Geordin Hill-Lewis, DA-LP, in ŉ verklaring gesê. “Die kontantkrisis in Suid-Afrika se begroting is welbekend. Ons kan nie bekostig om geld aan Kuba te gee vir geen ander doel as om politieke bande te handhaaf nie.” Volgens Hill-Lewis sal Suid-Afrika nie voordeel trek uit die ooreenkoms nie. “Ons moet nie bande versterk met lande wat nie basiese grondwetlike en demokratiese beginsels respekteer nie. Dis ŉ tragiese ironie dat Suid-Afrika help om ŉ regime te befonds wat sy eie mense dieselfde demokratiese vryhede weier as wat ons so hard voor geveg het in ons land.”